**Елімнің бақытын тербеткен Тәуелсіздік**

 **«Қазақ халқы сан ғасырлар бойы өзінің егемендігі мен тәуелсіздігі үшін күресіп келді. Өзінің ең жақсы қасиеттерінің қатер төнген сәтте бірігіп ұйымдаса білуінің, сондай-ақ басқа халықтармен бейбітшілік, келісім мен тату көршілік жағдайында тұруға деген ынта-ықыласының арқасында ол тарих тасқынының астында қалып қоймай, өзінің мемлекеттігін қалпына келтіре алды.»**

 **Н. Ә. Назарбаев**

 Еліміз Тәуелсіздікке қол жеткізді. Бұл қасиетті арманға жету жолында небір қазақтың марқасқа азаматтары, қанша ару қыздары құрбан болды. Бұл Тәуелсіздік бізге бабаларымыздың қасық қанымен,маңдай терімен келді. Ел болып қалыптасу барысында Керей мен Жәнібек шаңырағын көтеріп кеткен ұлы алаштың ұрпақтары бүгін сол құдіретті Тәуелсіздіктің ширек ғасырға толуын тойлап отыр. Бұл – мемлекетіміз бен халқымыз үшін ең басты әрі құнды мереке, әрбіріміз жан-дүниемізбен сезініп, қадірін біліп, аялайтын айбынды мереке. Тәуелсіз еліміз осы уақыт ішінде тұрақты даму жолына түсіп, биік белестерді бағындырды, толағай жетістіктер мен жеңістерге қол жеткізді, әлемдегі бәсекеге қабілетті 50 елдің қатарына енді, ел болып еңсеміз түзелді.

 Осы мерекеге орай, Кенащы орта мектебінде « Елімнің бақытын тербеткен Тәуелсіздік» атты мерекелік кеш ұйымдастырылды. Акт залының қабырғалары тәуелсіздікке арналған газеттермен безендірілді. Мектеп кітапханашысы Ташимова Н. С. «Арманы асқақ - азат ел! » тақырыбында көрме ұйыдастырды.

 Мерекелік кеш 8,9- сыныптың мың бұралған биші қыздарының қазақ биін билеуімен ашылды.

 Мереке жүргізушілері тарих пәнінің мұғалімі Әбілда Н. И. мен ағылшын пәнінің мұғалімі Макулов У. Т. жиналған қауымды құттықтап, бүгінгі күні Тәуелсіздікке жету жолы тарихтан бастау алғанын айта кетіп, еліміздің тарихына қысқаша шолу жасауымен бастау алды.

 Бұл мереке ,әсіресе, биылғы 4-сынып оқушылары үшін есте қалары сөзсіз. Яғни, Тәуелсіздік мерекесімен байланыстыра отыра, мектептің мықты да озат сыныптарының бірі болып келе жатқан бұл оқушылар «Ұландар» қатарына қабылданды. Оқушылар комитетінің мүшелері салтанатты түрде әр оқушының мойнына галстук байлап, «Ұландар» төс белгісін тақты.

 Кештің ресми бөлімін құттықтау сөзбен ашқан мектеп директоры Садуова Г. С. Елбасымыз Н. Ә. Назарбаевтың сөзімен бастап, осы ширек ғасырда еліміздің қол жеткізген жетістіктері мен жеңістерін баса айтып, ұстаздар мен оқушыларды, келген ата-аналар мен қонақтарды мерекемен құттықтап, ізгі тілегін жеткізді. Сондай-ақ, осы уақыт ішінде мектеп өміріндегі жетістіктерге тоқтала кетіп, бірқатар мұғалімдер мен оқушыларға алғысын білдіріп, марапаттады.

Мереке әрсынып оқушыларының бүгінгі ұлы күнге арналған өнерлерін ортаға салумен жалғасты. «Ән –көңілдің ажары» демекші, көрермендердің қошеметтеп отыруымен ортада кезек-кезекпен даярлық тобының оқушысы Маратова Ж. «Болашағым-бақытым», кеше ғана мектеп табалдырығын алғаш аттаған 1-сынып бүлдіршіндері Ердыбатыр Х. мен Карібек И. «Дос болайық бәріміз» , 7-сынып қыздары Маратова А. мен Әнесова Ә. «Мереке», «Туған жер», 3-сынып қыздары Әнесова А. мен Карібек Д. «Астана», 9-сынып қыздары Кешуова Ұ. мен Кешуова Т. «Байтақ елім Қазағым» атты қанатты әндерімен шашу шашып , құлақ құрышын қандырды.

 Биыл ғана «Біржан сал» атындағы музыка мектебінде домбыра үйірмесіне қатысып, дәріс алуда жүрген жас домбырашы Темірхан Е. (5-сынып оқушысы) өзінің кішкентай ғана саусақтарымен күмбірлете «Кеңес күйін» шертіп, көрермендерді тамсандырды.

«Өлең – сөздің патшасы, сөз сарасы» деп Абай атамыз айтпақшы,Тұрысбеков Тұрар (5-сынып), Темірхан Аружан(7-cынып) мен Кешуова Ұлжанның (9-cынып) Тәуелсіздікке арналған үш тілде мәнерлеп оқыған өлең жолдары көрермендер көңілінен шықты.

 Бүгінгі мерекеге «Балапан» тобының (3-сынып ) мың бұралған биші қыздары дақазақ биімен үн қосып, ата-аналардың көңілін тағы бір көтерді.

 Осымен Тәуелсіздік күніне арналған мерекелік кешіміз өз мәресіне жетіп, 2- сынып оқушысы Әнесов Алдиярдың «Көк тудың желбірегені» атты әсем әнін орындауымен тәмамдалды.

 Кеш соңында келген ата-аналар мен қонақтар өз балаларының өнерлеріне көңілдері толып, мектеп ұжымы мен оқушыларды Тәуелсіздік күнімен құттықтап , бұл күннің ұзағынан болуын тілеп, шексіз алғыстары мен ризашылықтарын білдіріп, көңілді тарқасты.

 Тәуелсіздік – ең басты жетістігіміз, сондықтан көк байрағымыз желбіреп, Тәуелсіздігіміздің тұғыры биік, халқымыздың еңсесі жоғары, еліміз аман, жұртымыз тыныш болғай демекпіз!

 Кенащы орта мектебінің

 қазақ тілі мұғалімі

 Бекболатова Б. Қ.